b'\n_START_ARTICLE_\nDvokrilnik\n_START_PARAGRAPH_\nDv\xc3\xb3kr\xc3\xadlnik (dv\xc3\xb3kr\xc3\xadlec, dv\xc3\xb3kr\xc3\xadlno let\xc3\xa1lo ali b\xc3\xadplan), je letalo z dvema paroma glavnih kril, eno nad drugim. To je tip starej\xc5\xa1ih letal iz obdobja pred in med prvo svetovno vojno, ko letalski motorji \xc5\xa1e niso imeli zadostne mo\xc4\x8di. To je zahtevalo \xc4\x8dim manj\xc5\xa1o maso letala, uporabljeni materiali pa zaradi nizke trdnosti niso dopu\xc5\xa1\xc4\x8dali izdelave zadosti trdnih kril z ve\xc4\x8djim razponom. Zaradi tega se je ustrezno silo vzgona zagotovilo s parom kril manj\xc5\xa1ega razpona._NEWLINE_Najbolj znano letalo te vrste je sovjetsko letalo An-2, ki se je ohranilo v uporabi vse do danes. Konstrukcija dvokrilnih letal ima nekaj prednosti, krili dose\xc5\xbeeta veliko ve\xc4\x8d vzgona kot krila pri enokrilnikih. Zaradi izbolj\xc5\xa1ane konstrukcijske tehnike in bolj\xc5\xa1ih materialov, kot tudi potrebe po ve\xc4\x8djih hitrostih je proizvodnja ve\xc4\x8dine dvokrilnikov v poznih 1930 po\xc4\x8dasi zamrla. Za sovjetske oboro\xc5\xbeene sile sta bila v prvih dneh druge svetovne vojne pomembna tedaj \xc5\xbee zastarela dvokrilna lovca \xc4\x8cajka I-15 in I-153._NEWLINE_Nekatera akrobatska letala so dvokrilna zaradi manj\xc5\xa1ega razpona kril, kar omogo\xc4\x8da veliko okretnost po nagibu (tj. okrog vzdol\xc5\xbene osi letala).'